b"\n_START_ARTICLE_\nHolocaustul \xc3\xaen Albania\n_START_PARAGRAPH_\nHolocaustul \xc3\xaen Albania a constat din crimele comise \xc3\xaempotriva evreilor din Regatul Albaniei de c\xc4\x83tre for\xc8\x9bele germane \xc8\x99i italiene \xc8\x99i de c\xc4\x83tre colabora\xc8\x9bioni\xc8\x99tii albanezi \xc3\xaen timp ce \xc8\x9bara se afla sub ocupa\xc8\x9bie italian\xc4\x83 \xc8\x99i german\xc4\x83 \xc3\xaen timpul celui de al Doilea R\xc4\x83zboi Mondial. De-a lungul r\xc4\x83zboiului, aproape 2000 de evrei s-au refugiat \xc3\xaen Albania propriu-zis\xc4\x83. Cei mai mul\xc8\x9bi dintre ace\xc8\x99ti refugia\xc8\x9bi evrei au fost trata\xc8\x9bi bine de c\xc4\x83tre popula\xc8\x9bia local\xc4\x83 albanez\xc4\x83, \xc3\xaen ciuda faptului c\xc4\x83 \xc8\x9bara a fost ocupat\xc4\x83 mai \xc3\xaent\xc3\xa2i de c\xc4\x83tre Italia Fascist\xc4\x83, \xc8\x99i apoi de c\xc4\x83tre Germania Nazist\xc4\x83. Albanezii, dup\xc4\x83 un obicei tradi\xc8\x9bional de ospitalitate cunoscut sub denumirea de besa, i-au ad\xc4\x83postit de multe ori pe evreii refugia\xc8\x9bi \xc3\xaen satele de munte, \xc8\x99i i-au transportat p\xc3\xa2n\xc4\x83 la porturile de la Marea Adriatic\xc4\x83 de unde au fugit \xc3\xaen Italia. Al\xc8\x9bi evrei s-au al\xc4\x83turat mi\xc8\x99c\xc4\x83rilor de rezisten\xc8\x9b\xc4\x83 din \xc3\xaentreaga \xc8\x9bar\xc4\x83._NEWLINE_Pentru cei 500 de evrei care tr\xc4\x83iau \xc3\xaen Kosovo, zon\xc4\x83 locuit\xc4\x83 predominant de albanezi, experien\xc8\x9ba a fost complet diferit\xc4\x83 \xc8\x99i mul\xc8\x9bi nu au supravie\xc8\x9buit r\xc4\x83zboiului. Dup\xc4\x83 capitularea Italiei \xc3\xaen septembrie 1943, trupele germane au ocupat Albania, Kosovo \xc8\x99i alte teritorii care fuseser\xc4\x83 anexate la Albania. \xc3\x8en 1944, s-a \xc3\xaenfiin\xc8\x9bat o divizie albanez\xc4\x83 a Waffen-SS-ului, care a arestat \xc8\x99i predat germanilor al\xc8\x9bi 281 de evrei din Kosovo, care au fost ulterior deporta\xc8\x9bi la  lag\xc4\x83rul de concentrare Bergen-Belsen, unde mul\xc8\x9bi au fost uci\xc8\x99i. La sf\xc3\xa2r\xc8\x99itul anului 1944, germanii au fost alunga\xc8\x9bi din Albania propriu-zis\xc4\x83 \xc8\x99i \xc8\x9bara a devenit un stat comunist, sub dictatura lui Enver Hoxha. \xc3\x8en acela\xc8\x99i timp, for\xc8\x9bele Axei din Kosovo \xc8\x99i vestul Macedoniei, regiuni anexate de Albania, au fost \xc3\xaenvinse de partizanii iugoslavi, care, ulterior, au re\xc3\xaencorporat aceste zone \xc3\xaen nou-proclamata Republic\xc4\x83 Popular\xc4\x83 Federal\xc4\x83 Iugoslavia._NEWLINE_Aproximativ 600 de evrei au fost uci\xc8\x99i \xc3\xaen Albania Mare \xc3\xaen timpul r\xc4\x83zboiului. Albania propriu-zis\xc4\x83 a ie\xc8\x99it din r\xc4\x83zboi cu o popula\xc8\x9bie de evrei de unsprezece ori mai mare dec\xc3\xa2t la \xc3\xaenceput, num\xc4\x83r\xc3\xa2nd aproximativ 1.800 de persoane. Majoritatea acestor au emigrat ulterior \xc3\xaen Israel, dar c\xc3\xa2teva sute au r\xc4\x83mas p\xc3\xa2n\xc4\x83 la c\xc4\x83derea comunismului la \xc3\xaenceputul anilor 1990, dup\xc4\x83 care au f\xc4\x83cut acela\xc8\x99i lucru. \xc3\x8en 2011, 69 de cet\xc4\x83\xc8\x9beni albanezi erau recunoscu\xc8\x9bi ca drep\xc8\x9bi \xc3\xaentre popoare pentru rolul jucat de ei \xc3\xaen salvarea evreilor \xc3\xaen timpul Holocaustului.\n_START_SECTION_\nContext\n_START_PARAGRAPH_\nPotrivit recens\xc4\x83m\xc3\xa2ntului din 1930, \xc3\xaen Albania tr\xc4\x83iau 24 de evrei. \xc3\x8en 1937, comunitatea evreiasc\xc4\x83, care atunci num\xc4\x83ra aproape 300 de persoane, a primit recunoa\xc8\x99terea oficial\xc4\x83 \xc3\xaen \xc8\x9bar\xc4\x83. Odat\xc4\x83 cu ascensiunea nazismului, mai mul\xc8\x9bi evrei germani \xc8\x99i austrieci s-au refugiat \xc3\xaen Albania, \xc8\x99i ambasada Albaniei de la Berlin a continuat s\xc4\x83 emit\xc4\x83 vize pentru evrei p\xc3\xa2n\xc4\x83 la sf\xc3\xa2r\xc8\x99itul anului 1938, \xc3\xaentr-un moment c\xc3\xa2nd nicio alt\xc4\x83 \xc8\x9bar\xc4\x83 European\xc4\x83 nu mai era dispus\xc4\x83 s\xc4\x83 fac\xc4\x83 acest lucru. \xc3\x8enainte de izbucnirea celui de al Doilea R\xc4\x83zboi Mondial, majoritatea albanezilor nu avusese niciodat\xc4\x83 contact cu evreii din cauza num\xc4\x83rului mic al celor din \xc8\x9bar\xc4\x83. Ca urmare, antisemitismul era mai pu\xc8\x9bin r\xc4\x83sp\xc3\xa2ndit \xc3\xaen Albania dec\xc3\xa2t \xc3\xaen alte \xc8\x9b\xc4\x83ri. \xc3\x8enainte de r\xc4\x83zboi, majoritatea evreilor albanezi tr\xc4\x83iau predominant \xc3\xaen sudul \xc8\x9b\xc4\x83rii. Comunitatea evreiasc\xc4\x83 din Kosovo, parte a Regatului Iugoslaviei, num\xc4\x83ra aproximativ 500._NEWLINE_Cea mai pu\xc8\x9bin dezvoltat\xc4\x83 \xc8\x9bar\xc4\x83 din Europa, Albania a fost supus\xc4\x83 influen\xc8\x9bei economice \xc8\x99i politice italiene de-a lungul anilor 1930. La 25 martie 1939, dictatorul italian Benito Mussolini i-a dat regelui albanez Zog I un ultimatum, cer\xc3\xa2ndu-i acceptarea unui protectorat militar italian asupra Albaniei. C\xc3\xa2nd Zog a refuzat s\xc4\x83 accepte, italienii au invadat \xc8\x9bara pe 7 aprilie 1939, \xc8\x99i l-au detronat. Dup\xc4\x83 aceea, ei au restabilit statul albanez ca protectorat al Regatului Italiei, instal\xc3\xa2nd un regim-marionet\xc4\x83 condus de cel mai mare proprietar de p\xc4\x83m\xc3\xa2nt din \xc8\x9bar\xc4\x83, Shefqet V\xc3\xabrlaci. S-a \xc3\xaenfiin\xc8\x9bat o \xe2\x80\x9eadunare na\xc8\x9bional\xc4\x83\xe2\x80\x9d albanez\xc4\x83, care a votat rapid uniunea economic\xc4\x83 \xc8\x99i politic\xc4\x83 deplin\xc4\x83 a Albaniei cu Regatul Italiei, condus\xc4\x83 de regele Victor Emmanuel al III-lea. Sub \xc3\xaendrumarea generalului vicerege Francesco Jacomoni, administra\xc8\x9bia italian\xc4\x83 a pus \xc3\xaen aplicare legi care interziceau imigrarea evreilor \xc3\xaen Albania \xc8\x99i obligau la deportare to\xc8\x9bi evreii str\xc4\x83ini din \xc8\x9bar\xc4\x83._NEWLINE_La o lun\xc4\x83 dup\xc4\x83 instaurarea ocupa\xc8\x9biei italiene, s-a \xc3\xaenfiin\xc8\x9bat Partidului Fascist Albanez (\xc3\xaen albanez\xc4\x83 Partia Fashiste e Shqip\xc3\xabris\xc3\xab sau PFSh). El a adoptat legi care i-au \xc3\xaempiedicat pe evrei s\xc4\x83 intre \xc3\xaen politic\xc4\x83 \xc8\x99i care i-au exclus din anumite profesii, cum ar fi educa\xc8\x9bia. Alcatuit din etnici albanezi \xc8\x99i italieni cu re\xc8\x99edin\xc8\x9ba \xc3\xaen Albania, partidul a existat ca ramur\xc4\x83 a Partidului Na\xc8\x9bional Fascist Italian (\xc3\xaen italian\xc4\x83 Partito Nazionale Fascista sau PNF) \xc8\x99i membrii s\xc4\x83i au fost obliga\xc8\x9bi s\xc4\x83 depun\xc4\x83 un jur\xc4\x83m\xc3\xa2nt de loialitate fa\xc8\x9b\xc4\x83 de Mussolini. Erau obliga\xc8\x9bi s\xc4\x83 adere to\xc8\x9bi albanezii care \xc3\xaei serveau pe ocupan\xc8\x9bii italieni, \xc8\x99i a devenit singurul partid politic legal din \xc8\x9bar\xc4\x83._NEWLINE_Pe m\xc4\x83sur\xc4\x83 ce r\xc4\x83zboiul continua, Italia a transformat Regatul Albanez \xc3\xaen Albania Mare, un protectorat al Italiei, care a inclus cea mai mare parte din Kosovo \xc8\x99i o parte din vestul Macedoniei, teritorii predominant albaneze desprinse din Iugoslavia dup\xc4\x83 invazia puterilor Axei din 1941. Albanezii din Kosovo au salutat cu entuziasm ocupa\xc8\x9bia italian\xc4\x83. De\xc8\x99i, oficial, aceste teritorii erau sub ocupa\xc8\x9bie albanez\xc4\x83, albanezii din Kosovo controlau regiunea \xc8\x99i au fost \xc3\xaencuraja\xc8\x9bi s\xc4\x83 deschid\xc4\x83 \xc8\x99coli albaneze, care fuseser\xc4\x83 interzise de statul iugoslav. Ei au primit \xc8\x99i cet\xc4\x83\xc8\x9benie albanez\xc4\x83 de la autorit\xc4\x83\xc8\x9bile italiene \xc8\x99i li s-a permis s\xc4\x83 arboreze drapelul albanez. Italienii au p\xc4\x83strat \xc3\xaens\xc4\x83 sute de mii de solda\xc8\x9bi \xc3\xaen Albania \xc8\x99i \xc3\xaen zonele \xc3\xaenconjur\xc4\x83toare. Sursele iugoslave arat\xc4\x83 c\xc4\x83 \xc3\xaen Kosovo se aflau aproximativ 20.000 de solda\xc8\x9bi \xc8\x99i 5.000 de poli\xc8\x9bi\xc8\x99ti \xc8\x99i gr\xc4\x83niceri italieni, iar \xc3\xaen partea din Macedonia anexat\xc4\x83 de Albania se aflau 12.000 de solda\xc8\x9bi \xc8\x99i 5.000 de poli\xc8\x9bi\xc8\x99ti \xc8\x99i gr\xc4\x83niceri. \xc3\x8en acela\xc8\x99i timp, autorit\xc4\x83\xc8\x9bile militare italiene au avertizat c\xc4\x83 cel pu\xc8\x9bin zece ostatici vor fi \xc3\xaempu\xc8\x99ca\xc8\x9bi pentru fiecare soldat italian ucis sau r\xc4\x83ni\xc8\x9bi \xc3\xaen aceste regiuni.\n_START_SECTION_\n1939-43\n_START_PARAGRAPH_\nDup\xc4\x83 invazia Iugoslaviei, comunitatea evreiasc\xc4\x83 dn Albania a crescut, al\xc4\x83tur\xc3\xa2ndu-i-se evrei din Macedonia \xc8\x99i din nordul Serbiei, precum \xc8\x99i refugia\xc8\x9bi evrei din Germania, Austria \xc8\x99i Polonia, care au venit \xc3\xaen Kosovo anexat de Italia \xc8\x99i s-au stabilit \xc3\xaen ora\xc8\x99ele Pri\xc8\x99tina, Prizren \xc8\x99i Uro\xc5\xa1evac. Au sosit p\xc3\xa2n\xc4\x83 la 1000 de refugia\xc8\x9bi, atribui\xc8\x9bi de c\xc4\x83tre sursele germane unei organiza\xc8\x9bii evreie\xc8\x99ti responsabil\xc4\x83 cu transferul clandestin al evreilor din \xc8\x9bar\xc4\x83. Refugia\xc8\x9bii nu au fost persecuta\xc8\x9bi la nivelul cu care evreii se confruntau \xc3\xaen teritoriile controlate de germani, pentru c\xc4\x83 italienii \xc3\xaei considerau a fi de importan\xc8\x9b\xc4\x83 economic\xc4\x83 \xc8\x99i \xe2\x80\x9ereprezentan\xc8\x9bi ai intereselor Italiei \xc3\xaen str\xc4\x83in\xc4\x83tate\xe2\x80\x9d. Italienii au arestat totu\xc8\x99i aproximativ 150 de refugia\xc8\x9bi evrei \xc8\x99i i-au transferat \xc3\xaen ora\xc8\x99ul Berat din Albania, unde le-au acordat o \xc8\x99ans\xc4\x83 de a munci pentru a c\xc3\xa2\xc8\x99tiga bani. Au fost aresta\xc8\x9bi \xc8\x99i 192 de evrei din Golful Kotor anexat de Italia, care au fost transfera\xc8\x9bi \xc3\xaen lag\xc4\x83rele de concentrare naziste din Albania la 27 sau 28 iulie 1941, \xc3\xaenainte de a fi transfera\xc8\x9bi \xc3\xaen lag\xc4\x83re situate \xc3\xaen Italia. P\xc3\xa2n\xc4\x83 la 2000 de evrei s-au refugiat \xc3\xaen Albania \xc3\xaen timpul r\xc4\x83zboiului._NEWLINE_Popula\xc8\x9bia local\xc4\x83 din Albania i-a protejat pe refugia\xc8\x9bi evrei. Mul\xc8\x9bi au fost transporta\xc8\x9bi la porturile albaneze de la Marea Adriatic\xc4\x83, de unde puteau c\xc4\x83l\xc4\x83tori \xc3\xaen Italia. Al\xc8\x9bi evrei s-au ascuns \xc3\xaen satele de munte izolate, \xc3\xaen timp ce unii s-au al\xc4\x83turat mi\xc8\x99c\xc4\x83rilor de rezisten\xc8\x9b\xc4\x83 din \xc8\x9bar\xc4\x83. Tratamentul evreilor din partea albanezilor era conform tradi\xc8\x9biilor albaneze de ospitalitate \xc8\x99i besa (\xe2\x80\x9ecuv\xc3\xa2nt de onoare\xe2\x80\x9d). Chiar \xc8\x99i a\xc8\x99a, au existat cazuri de cruzime fa\xc8\x9b\xc4\x83 de evrei \xc3\xaen Albania \xc3\xaen timpul r\xc4\x83zboiului, \xc8\x99i \xc3\xaen unele ocazii, evreii ce erau introdu\xc8\x99i ilegal \xc3\xaen \xc8\x9bar\xc4\x83 au fost uci\xc8\x99i de c\xc4\x83tre albanezi care le-au confiscat bijuteriile \xc8\x99i banii._NEWLINE_\xc3\x8en ianuarie 1942, germanii au estimat la Conferin\xc8\x9ba Wannsee c\xc4\x83 Albania era locuit\xc4\x83 de 200 de evrei. \xc3\x8en aceea\xc8\x99i lun\xc4\x83, evreii au fost interna\xc8\x9bi de italieni \xc3\xaentr-o tab\xc4\x83r\xc4\x83 la Pri\xc8\x99tina. De\xc8\x99i s-au temut c\xc4\x83 vor fi preda\xc8\x9bi germanilor, comandantul italian al lag\xc4\x83rului le-a promis c\xc4\x83 acest lucru nu se va \xc3\xaent\xc3\xa2mpla niciodat\xc4\x83. La 14 martie 1942, italienii au asediat tab\xc4\x83ra \xc8\x99i i-au arestat pe evreii care erau re\xc8\x9binu\xc8\x9bi acolo. Unii au fost preda\xc8\x9bi germanilor \xc8\x99i transporta\xc8\x9bi apoi la lag\xc4\x83rul de concentrare Sajmi\xc5\xa1te, \xc3\xaen apropiere de Belgrad, unde au fost uci\xc8\x99i. Al\xc8\x9bii, \xc3\xaempreun\xc4\x83 cu s\xc3\xa2rbii, au fost luate \xc3\xaen tab\xc4\x83ra din Berat, unde au fost re\xc8\x9binu\xc8\x9bi p\xc3\xa2n\xc4\x83 la capitularea Italiei. Se estimeaz\xc4\x83 c\xc4\x83 aproximativ 500 de evrei au fost interna\xc8\x9bi \xc3\xaen lag\xc4\x83rele din Berat, Kruje \xc8\x99i Kavaje \xc3\xaen timpul ocupa\xc8\x9biei italiene.\n_START_SECTION_\n1943-45\n_START_PARAGRAPH_\nC\xc3\xa2nd Italia a capitulat \xc3\xaen fa\xc8\x9ba Alia\xc8\x9bilor, \xc3\xaen septembrie 1943, toate lag\xc4\x83rele de concentrare din Albania au fost dizolvate. La scurt timp dup\xc4\x83 aceasta, germanii au invadat \xc8\x99i ocupat Albania, \xc8\x99i majoritatea solda\xc8\x9bilor italieni din \xc8\x9bar\xc4\x83 s-au predat germanilor. For\xc8\x9bele germane au \xc3\xaenceput apoi exterminarea tuturor evreilor care tr\xc4\x83iau \xc3\xaen Albania \xc8\x99i \xc3\xaen regiunile locuite predominant de albanezi din Iugoslavia ocupat\xc4\x83. A fost vizat\xc4\x83 \xc8\x99i comunitatea evreiasc\xc4\x83 din vestul Macedoniei, care r\xc4\x83m\xc4\x83sese neatins\xc4\x83 sub ocupa\xc8\x9bie italian\xc4\x83, \xc8\x99i mai multe grupuri de evrei au fost trimi\xc8\x99i \xc3\xaen lag\xc4\x83rele de exterminare. Propriet\xc4\x83\xc8\x9bile \xc8\x99i bunurile lor au fost luate mai t\xc3\xa2rziu de mai multe organiza\xc8\x9bii, institu\xc8\x9bii \xc8\x99i persoane fizice._NEWLINE_Germanii au aranjat ca administra\xc8\x9bia Albaniei s\xc4\x83 fie reorganizat\xc4\x83 la scurt timp dup\xc4\x83 ocupa\xc8\x9bie. La 15 septembrie, a fost \xc3\xaenfiin\xc8\x9bat Comitetul Na\xc8\x9bional Albanez sub patronaj german. El a guvernat p\xc3\xa2n\xc4\x83 la \xc3\xaenfiin\xc8\x9barea Consiliului de Regen\xc8\x9b\xc4\x83, care a fost recunoscut de Germania ca guvern oficial al \xc8\x9b\xc4\x83rii la 3 noiembrie 1943. Xhafer Deva, un albanez din Kosovo, aliat al germanilor \xc3\xaen regiune, a fost numit apoi ministru de interne al Albaniei. Deva avea apoi s\xc4\x83 fondeze \xc3\xaen Kosovo a Doua Lig\xc4\x83 de la Prizren, aliat\xc4\x83 cu nazi\xc8\x99tii, care a proclamat r\xc4\x83zboi sf\xc3\xa2nt \xc3\xaempotriva slavilor, \xc8\x9biganilor \xc8\x99i evreilor \xc8\x99i a \xc3\xaencercat s\xc4\x83 creeze o Albanie Mare purificat\xc4\x83 etnic. Cu o nou\xc4\x83 administra\xc8\x9bie instalat\xc4\x83, germanii au pretins autorit\xc4\x83\xc8\x9bilor albaneze s\xc4\x83 le dea liste de evrei de deportat. Autorit\xc4\x83\xc8\x9bile locale nu s-au conformat \xc8\x99i chiar au furnizat familiilor evreie\xc8\x99ti documente false. Situa\xc8\x9bia din Kosovo dominat de albanezi era \xc3\xaens\xc4\x83 diferit\xc4\x83. Acolo, Deva a \xc3\xaenceput s\xc4\x83 recruteze albanezi kosovari pentru Waffen-SS. Divizia 21 V\xc3\xa2n\xc4\x83tori de Munte ''Waffen'' a SS ''Skanderbeg'' (1 Albanez\xc4\x83) a fost \xc3\xaenfiin\xc8\x9bat\xc4\x83 la 1 mai 1944. Divizia a fost \xc3\xaens\xc4\x83 cunoscut\xc4\x83 mai mult pentru abuzurile \xc3\xaempotriva etnicilor s\xc3\xa2rbi dec\xc3\xa2t pentru participarea la opera\xc8\x9biuni de lupt\xc4\x83 \xc3\xaen sprijinul efortului de r\xc4\x83zboi german, dar purificarea etnic\xc4\x83 pe scar\xc4\x83 larg\xc4\x83 a popula\xc8\x9biei slave a fost \xc3\xaentrerupt\xc4\x83 de sosirea partizanilor iugoslavi. La 14 mai, membri ai diviziei au f\xc4\x83cut un raid \xc3\xaen casele evreie\xc8\x99ti din Pri\xc8\x99tina, au arestat 281 de evrei autohtoni \xc8\x99i str\xc4\x83ini, dup\xc4\x83 care i-au predat germanilor. La 23 iunie, 249 dintre ace\xc8\x99tia au fost du\xc8\x99i la lag\xc4\x83rul de concentrare Bergen-Belsen, unde au fost omor\xc3\xa2\xc8\x9bi._NEWLINE_Albanezii din Kosovo au fost, \xc3\xaen general, mai pu\xc8\x9bin ospitalieri cu evreii dec\xc3\xa2t cona\xc8\x9bionalii lor din Albania. Din cauza experien\xc8\x9bei lor istorice cu s\xc3\xa2rbii \xc8\x99i cu Imperiul Otoman, ei aveau tendin\xc8\x9ba de a fi mai neprieteno\xc8\x99i fa\xc8\x9b\xc4\x83 localnicii nealbanezi. Ca urmare, mul\xc8\x9bi i-au sus\xc8\x9binut cu entuziasm pe germani. S-a sus\xc8\x9binut c\xc4\x83 albanezii kosovari i-au protejat pe evrei dup\xc4\x83 ce for\xc8\x9bele germane au preluat teritoriile pe care autorit\xc4\x83\xc8\x9bile italiene le controlaser\xc4\x83 \xc3\xaen timpul r\xc4\x83zboiului, dar protec\xc8\x9bia pe care au primit-o evreii \xc3\xaen Kosovo \xc3\xaen primii ani de r\xc4\x83zboi a fost mai mult din partea autorit\xc4\x83\xc8\x9bilor italiene dec\xc3\xa2t din cea a popula\xc8\x9biei albaneze locale. Se estimeaz\xc4\x83 c\xc4\x83 210 evrei din Kosovo au murit \xc3\xaen timpul r\xc4\x83zboiului. Un raport oficial al statului iugoslav publicat \xc3\xaen 1964 \xc3\xaenregistra 74 de evrei mor\xc8\x9bi \xc3\xaen timpul r\xc4\x83zboiului \xc3\xaen regiune. Aproximativ 600 de Evrei au fost uci\xc8\x99i \xc3\xaen Albania, Kosovo \xc8\x99i \xc3\xaen alte teritorii controlate de albanezi \xc3\xaen timpul r\xc4\x83zboiului. Un num\xc4\x83r oarecum mai mare, precum \xc8\x99i mai multe sute de refugia\xc8\x9bi, s-au ascuns \xc8\x99i au supravie\xc8\x9buit, cu asisten\xc8\x9b\xc4\x83 din partea popula\xc8\x9biei albaneze locale.\n_START_SECTION_\nUrm\xc4\x83ri\n_START_PARAGRAPH_\nDin octombrie p\xc3\xa2n\xc4\x83 \xc3\xaen noiembrie 1944, partizanii iugoslavi, sus\xc8\x9binu\xc8\x9bi de Alia\xc8\x9bii occidentali \xc8\x99i de Uniunea Sovietic\xc4\x83, \xc8\x99i asista\xc8\x9bi de c\xc4\x83tre for\xc8\x9bele Frontului Bulgar pentru Patrie \xc8\x99i de dou\xc4\x83 brig\xc4\x83zi de partizani albanezi, au recucerit regiunea Kosovo dup\xc4\x83 ce germanii s-au retras. Zona a fost reintegrat\xc4\x83 \xc3\xaen Republica Popular\xc4\x83 Federal\xc4\x83 Iugoslavia. Neav\xc3\xa2nd nicio \xc8\x99ans\xc4\x83 de victorie, germanii \xc3\xaen retragere i-au ajutat pe colabora\xc8\x9bioni\xc8\x99tii albanezi s\xc4\x83 fug\xc4\x83 din \xc8\x9bar\xc4\x83 pe m\xc4\x83sur\xc4\x83 ce comuni\xc8\x99tii se apropiau. Mul\xc8\x9bi nu au reu\xc8\x99it s\xc4\x83 scape \xc8\x99i au fost executa\xc8\x9bi de comuni\xc8\x99ti de cum erau prin\xc8\x99i. Pe 28 noiembrie 1944, for\xc8\x9bele comuniste ale lui Enver Hoxha au ie\xc8\x99it victorioase \xc3\xaen Albania. Hoxha a implementat apoi un regim totalitar stalinist, care a interzis toate religiile din \xc8\x9bar\xc4\x83._NEWLINE_Se estimeaz\xc4\x83 c\xc4\x83 \xc3\xaen Albania erau 1800 de evrei la sf\xc3\xa2r\xc8\x99itul celui de al Doilea R\xc4\x83zboi Mondial, de unsprezece ori mai mul\xc8\x9bi dec\xc3\xa2t erau \xc3\xaen \xc8\x9bar\xc4\x83 \xc3\xaen 1939. Comunitatea evreiasc\xc4\x83 din Kosovo nu \xc8\x99i-a mai revenit dup\xc4\x83 r\xc4\x83zboi. Pu\xc8\x9bini evrei au mai r\xc4\x83mas \xc3\xaen Kosovo \xc8\x99i mul\xc8\x9bi au emigrat \xc3\xaen Israel \xc3\xaen perioada comunist\xc4\x83. Similar, majoritatea evreilor din Albania au hot\xc4\x83r\xc3\xa2t s\xc4\x83 emigreze dup\xc4\x83 instaurarea comunismului. Circa 300 au mai r\xc4\x83mas \xc3\xaen \xc8\x9bar\xc4\x83 p\xc3\xa2n\xc4\x83 la \xc3\xaenceputul anilor 1990. Recens\xc4\x83m\xc3\xa2ntul albanez oficial din aprilie 1989 a consemnat 73 de evrei \xc3\xaen \xc8\x9bar\xc4\x83. Dup\xc4\x83 c\xc4\x83derea comunismului, Albania a relaxat restric\xc8\x9biile asupra religiei \xc8\x99i c\xc4\x83l\xc4\x83toriilor \xc3\xaen str\xc4\x83in\xc4\x83tate, ceea ce a avut ca rezultat emigrarea practic \xc3\xaentregii comunit\xc4\x83\xc8\x9bi evreie\xc8\x99ti \xc3\xaen Israel. Din decembrie 1990 p\xc3\xa2n\xc4\x83 \xc3\xaen iunie 1991, 350 de evrei albanezi au fost transporta\xc8\x9bi cu avionul din Albania \xc3\xaen Israel \xc3\xaen Opera\xc8\x9biunea cu numele de cod \xe2\x80\x9eCovorul Zbur\xc4\x83tor\xe2\x80\x9d. Majoritatea din cei 60 de evrei r\xc4\x83ma\xc8\x99i \xc3\xaen Albania au plecat \xc3\xaen 1997, dup\xc4\x83 ce \xc8\x9bara a fost cuprins\xc4\x83 de un scurt r\xc4\x83zboi civil._NEWLINE_\xc3\x8en 2011, 69 de albanezi erau recunoscu\xc8\x9bi de c\xc4\x83tre Yad Vashem ca drep\xc8\x9bi \xc3\xaentre popoare pentru ajutorul acordat evreilor din Albania pentru a supravie\xc8\x9bui Holocaustului. Singurul spa\xc8\x9biu public din Albania dedicat Holocaustului este un ecran mic, la Muzeul Na\xc8\x9bional de Istorie din Tirana, cu fotografii, texte, h\xc4\x83r\xc8\x9bi \xc8\x99i documente din timpul r\xc4\x83zboiului. El a fost deschis pe 29 noiembrie 2004."